Bonifacius episcopus, seruus seruorum Dej, vniuersis christifidelibus presentes litteras jnspecturis salutem et apostolicam benediccionem. Dum precelsa meritorum insignia, quibus regina celorum virgo, Dej genitrix gloriosa, sedibus prelata sidereis quasi stella matutina prerutilat, deuote consideracionis indagine perscrutamur, dum eciam infra pectorum archana reuoluimus, quod ipsa, vtpote mater misericordie et gracie, pietatis amica ac humani generis consolatrix, pro salute fidelium, qui delictorum onere pregrauantur, sedula oratrix et peruigil ad regem, quem genuit, intercedit, dignum, quin pocius debitum arbitramur, vt ecclesias in sui nominis honorem dedicatas, graciosis remissionum jnpendiis et indulgenciarum muneribus decoremus. Cupientes igitur, vt ecclesia Aboensis, in honorem beate Marie virginis et sancti Henrici episcopi et martiris fundata [et] honorifice constructa, congruis honoribus frequentetur, et vt christifideles eo libencius causa deuocionis confluant ad eandem, quo ex hoc ibidem vberius dono celestis gracie conspexerint se refectos, de omnipotentis Dej misericordia et beatorum Petri et Paulj, apostolorum eius, auctoritate confisi, omnibus vere penitentibus et confessis, qui in natiuitatis, circumcisionis, epiphanie, resurreccionis, ascensionis et corporis Domini nostri Ihesu Christi pentecostes et natiuitatis et assumpcionis beate Marie virginis predicte ac natiuitatis beatj Johannis baptiste et beatorum Petri et Paulj, apostolorum predictorum, sanctorumque Henrici predicti et Olaui regis et martiris ac dedicacionis ipsius ecclesie festiuitatibus et celebritate omnium sanctorum necnon predictarum natiuitatis, epyphanie, resurreccionis, ascensionis et corporis Domini ac natiuitatis, annunciacionis, purificacionis et assumpcionis beate Marie, natiuitatis beati Johannis baptiste, apostolorum Petri et Paulj et Henrici et Olaui predictorum festiuitatum octauas et per sex dies predictam festiuitatem pentecostes jnmediate sequentes, eandem ecclesiam deuote visitauerint annuatim, singulis videlicet festiuitatum celebritatis et dedicacionis 3:s annos et totidem quadragenas, octauarum vero et sex dierum predictorum diebus, quibus ecclesiam ipsam annuatim visitauerint, vt prefertur, c dies de iniunctis eis penitenciis misericorditer relaxamus. Volumus autem, quod, si alias visitantibus dictam ecclesiam uel ad eius fabricam manus porrigentibus adiutrices sev alias aliqua alia indulgencia, in perpetuum uel ad certum tempus nondum elapsum duratura, per nos concessa fuerit, huiusmodi presentes littere nullius existant roboris uel momentj. Datum Rome apud sanctum Petrum pontificatus nostri anno secundo.